  Виталий Пронин Кыкетӥ арзэ ни ортче «Доноръёслэн тулыссы» ужрад, таиз 30 аресозь егитъёслы чакламын.Таяз арня вискын Вир басьтонъя элькун станциын ортчиз «Доноръёслэн тулыссы» ужрад. Отчы мыло-кыдо пыриськизы шаерысьтымы вузъёсысь, колледжъёсысь студентъёс. Вир басьтонъя станциын вырӟыны интыез ӧвӧл - сомында егитъёс мылкыд кариллям вирзэс сётыны. Станциын ужасьёслэн таӵе нуналъёссы ӵем уг луыло - доноръёс асьмелэн сокем трос ӧвӧл. Нош элькунысьтымы эмъян учреждениослы вир нуналлы быдэ кулэ. Уката но - сюрес вылын шуккиськон учыръёсы шедемъёсты йӧнатонъя, сюлэм но сэр висёнъёсъя центръёслы, нуны ваён юртъёслы.Россиысь егитъёслэн огазеяськонзылэн Удмуртиысь ёзысьтызы азьветлӥсьёс ог 8 ар талэсь азьло басьтӥськизы ни вир сётыны мылкыд карисьёсты утчан борды. Та дыр ӵоже соос пӧртэм пумо ужрадъёс ортчытъязы. Нырысь ик донор кариськыны лӧпкытъязы руль сьӧрын пукисьёсты, собере - 18 арессэс соку гинэ тырмытэмъёсты.- Кыкетӥ арзэ ни ортчытӥськом «Доноръёслэн тулыссы» ужрад, таиз 30 аресозь егитъёслы чакламын, - вераз егитъёслэн огазеяськонзылэн азьветлӥсез Ольга Лихачёва. - Одно студентъёсты гинэ пӧламы ум кутӥське, ужась нылъёслы-пиослы но шумпотӥськом. Акция ортчытон пумысен ивортон вӧлмытӥм социальной сетьёс пыр, потам дышетскон организациосы но: доноръёслэн туж кулэ уж лэсьтэмзы, улон кузьмамзы сярысь мадим.Нош егитъёс асьмелэн, зэмзэ но, ӟечокъёс - таяз учыре но возьматӥзы, шуге-леке вуэмъёслы юрттыны дась луо шуыса. Дырзэс ӧз жалялэ, вир басьтонъя станциын кылдэм черодъёсын сылыны чидазы. Нырысь возьматӥзы документъёссэс - улон интызы Удмуртиын луыны кулэ, собере анкета гожъязы - таза улонэн эшъяськемзэс возьматӥзы, чиньыысьтызы вир сётӥзы на - висёнъёссэс шараян понна. Собере гинэ вирзэс сётӥзы.- Доноръёслэн вирзы ӟеч луыны кулэ, - шуиз вир басьтонъя станциысь валтӥсь специалист Алексей Суворов. - Ми сое дорамы ӝыны арзэ эскерыса возиськом на. Соин ик туж оскиськом: кинлэн вирыз мукетъёсызлы сётыны ярамон, таӵеос дорамы вылысь но выльысь  лыктозы шуыса.Элина Кумачёва Туспуктӥз А. Горбунов Теги: тазалык эмудыс  